《拟古七首 其一》
元代·周权

洪钧播无垠，八埏荡和风。枯丛同华滋，陈荄变纤茸。

高门与穷巷，妩媚白与红。阳和不择地，化育自至公。

惟人物之灵，此理均降衷。大朴日凋丧，町畦生室中。

贵贱移亲疏，贫富乘始终。谁能返其初，物我俱玄同。

作者简介：处州人，字衡之，号此山。磊落负隽才。工诗。游京师，袁桷深重之，荐为馆职，弗就。益肆力于词章。有《此山集》。